CELEX: 62019TN0211
Language: lt
Date: 2019-04-05 00:00:00
Title: Byla T-211/19: 2019 m. balandžio 5 d. pareikštas ieškinys byloje Le Pen/Parlamentas

3.6.2019   
            
            
               LT
            
            
               Europos Sąjungos oficialusis leidinys
            
            
               C 187/84
            
         
      2019 m. balandžio 5 d. pareikštas ieškinys byloje Le Pen/Parlamentas
      (Byla T-211/19)
      (2019/C 187/90)
      Proceso kalba: prancūzų
      
         Šalys
      
      
         Ieškovas: Jean-Marie Le Pen (Saint-Cloud, Prancūzija), atstovaujamas advokato F. Wagner
      
         Atsakovė: Europos Parlamentas
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2019 m. kovo 12 d. Europos Parlamento sprendimą P8_TA-PROV(2019)0136 dėl prašymo atšaukti ieškovo imunitetą 2018/2247(IMM), kuriuo buvo atšauktas ieškovo imunitetas;
               
            
                  —
               
               
                  priteisti iš Parlamento visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas Protokolo Nr. 7 dėl Europos Sąjungos privilegijų ir imunitetų (OL C 83, 2010, p. 266) 9 straipsnio, Europos Parlamento darbo tvarkos taisyklių (OL L 44, 2005, p. 1) 5 straipsnio 1 ir 5 dalies bei pranešimų nariams Nr. 11/2003 ir 11/2016 pažeidimais.
               
            
                  2.
               
               
                  Antrasis ieškinio pagrindas susijęs su piktnaudžiavimu procedūra. Ieškovas mano, kad Parlamentas, sutikdamas su ieškovo imuniteto atšaukimu, leido Prancūzijos ikiteisminio tyrimo teisėjui 2009–2014 m. laikotarpiu pakeisti Parlamento generalinį sekretorių, ir taip pažeidė Europos Parlamento narių statuto įgyvendinimo taisyklių 68 straipsnio 1 dalį, pagal kurią tik generalinis sekretorius turi išimtinę kompetenciją duoti nurodymus dėl lėšų susigrąžinimo iš atitinkamo Parlamento nario.
               
            
                  3.
               
               
                  Trečiasis ieškinio pagrindas grindžiamas piktnaudžiavimu valdžia, procedūra ir baudžiamojo persekiojimo protingo termino principo pažeidimu. Ieškovas teigia, kad Parlamentas piktnaudžiavo procedūra ir taip pažeidė jo teisę į gynybą. Beveik trijų kadencijų laikotarpiu Parlamento generaliniam sekretoriui nepateikus skundo, ieškovas nemanė, kad yra būtina saugoti padėjėjų darbo įrodymus ir tokiu būdu negalėjo atsakyti teisėjui.
               
            
                  4.
               
               
                  Ketvirtasis ieškinio pagrindas grindžiamas pranešimo nariams Nr. 11/2016 43 punkto pažeidimu, nes persekiojimo tikslas — vienos iš pagrindinių Parlamento opozicijos partijų narių veiklos sutrikdymas.